დონაურები
დონაურები — ფეოდალური საგვარეულო კახეთში. XVIII საუკუნის ისტორიკოსი ვახუშტი ბატონიშვილი დონაურებს ძველ მთავართა გვარებს შორის მოიხსენიებს. IX საუკუნეში ამ გვარიდან ცნობილია კახეთის ორი მთავარი (ქორეპისკოპოსი) — სამოელი და გაბრიელი, რომლებსაც „მატიანე ქართლისა“ იხსენიებს. XVIII საუკუნის ქართველი სწავლული კათოლიკოსი ანტონ I ამავე საგვარეულოს მიაკუთვნებს IX საუკუნის სასულიერო მოღვაწეს ილარიონ ქართველს. გენეალოგი კირილ თუმანოვი დონაურების შთამომავლებად მიიჩნევს ვაჩნაძეთა და ბებურიშვილთა გვარებს. მიუხედავად ზოგიერთი ლეგენდარული ცნობისა, კახეთის მთავარ დონაურებს დადასტურებული გენეალოგიური კავშირი არ აქვთ XVIII-XIX საუკუნეებში რუსეთში მცხოვრებ ქართული წარმოშობის დონაუროვთა საგვარეულოსთან.